**Η αγορά φράουλας στη Γερμανία**

Σύμφωνα με πρόσφατα στοιχεία που δημοσιεύτηκαν από τον Ομοσπονδιακό φορέα για τη Γεωργία και τη Διατροφή (Bundesanstalt für Landwirtschaft und Ernährung) οι εισαγωγές φράουλας στη Γερμανία ανήλθαν το 2018 σε 237,7 εκατ. ευρώ, εκ των οποίων τα 222,2 εκατ. ευρώ προέρχονται από χώρες της Ε.Ε και 15,7 εκατ. από τρίτες χώρες με σημαντικότερο προμηθευτή την Αίγυπτο.

Παρά τη σημαντική βελτίωση της εγχώριας παραγωγής την τελευταία πενταετία, το μερίδιό της στη συνολική εγχώρια κατανάλωση περιορίζεται σε 15,1%. Σημαντικότεροι προμηθευτές παραμένουν η Ισπανία με εξαγωγές φράουλας αξίας 161 εκατ. ευρώ και μερίδιο αγοράς 67,6%, η Ολλανδία με 37,5 εκατ., η Αίγυπτος με 15 εκατ., η Ιταλία με 10,6 εκατ., η Ελλάδα με 5,8 εκατ. και μερίδιο αγοράς 2,4%, και το Βέλγιο με 4,9 εκατ.

Ο πίνακας που ακολουθεί απεικονίζει την εξέλιξη των γερμανικών εισαγωγών, σε ποσότητα και αξία, από τους σημαντικότερους προμηθευτές φράουλας την τελευταία τριετία:

|  |  |  |  |  |  |  |
| --- | --- | --- | --- | --- | --- | --- |
| **Χώρα** | **Ποσότητα σε τόνους 2018** | **Αξία σε χιλ. ευρώ 2018** | **Ποσότητα σε τόνους 2017** | **Αξία σε χιλ. ευρώ 2017** | **Ποσότητα σε τόνους 2016** | **Αξία σε χιλ. ευρώ 2016** |
| **Ισπανία** | 77.145 | 160.971 | 81.131 | 160.766 | 94.125 | 175.654 |
| **Ολλανδία** | 11.568 | 37.462 | 11.453 | 40.987 | 10.175 | 35.833 |
| **Αίγυπτος** | 3.635 | 15.065 | 3.301 | 13.438 | 2.247 | 10.065 |
| **Ιταλία** | 4.217 | 10.607 | 6.491 | 16.134 | 5.336 | 12.871 |
| **Ελλάδα** | 2.997 | 5.792 | 1.477 | 2.769 | 931 | 1.449 |
| **Βέλγιο** | 2.359 | 4.913 | 2.306 | 6.246 | 1.497 | 4.458 |

Παρά την εξαιρετική τους ποιότητα, οι ελληνικές εξαγωγές φράουλες έχουν εν πολλοίς αποσπασματικό και συμπληρωματικό χαρακτήρα, σε σχέση ιδιαίτερα με τις ισπανικές εξαγωγές που κατέχουν δεσπόζουσα θέση στη γερμανική αγορά λόγω κυρίως των χαμηλών τιμών τους, της τυποποίησης και ομοιομορφίας του προιόντος και των ισχυρών εμπορικών δικτύων διανομής και προωθησής τους στη γερμανική αγορά.

Η μέση τιμή ανά 100 κιλά ανήλθε το περασμένο έτος σε 643 ευρώ για φράουλες γερμανικής προέλευσης, σε 516 ευρώ για φράουλες από Ολλανδία, σε 420 στις ιταλικές φράουλες, σε 398 για φράουλες ελληνικής προέλευσης, σε 386 για φράουλες Βελγίου και σε 311 στις φράουλες ισπανικής προέλευσης.